Zbog poledice saobraćaj na području Vogošće je otežan, a zbog zaleđene ceste u naselju Donja Jošanica zavladao je saobraćajni kolaps.

Kako javlja čitatelj Faktora, u Donjoj Jošanici je zbog poledice automobil Golf proklizao i udario u zadnji dio vozila ispred sebe. Vozači nisu povrijeđeni, a na vozilima je pričinjena materijalna šteta.

Ovaj udes je dodatno otežao saobraćaj.

„Dvadesetak vozila je čekalo da dođe zimska služba kako bi posuli so po cesti, kako bi se mogli spustiti do Vogošće. I pored sve muke ono što nas je sve nasmijalo jeste kada smo vidjeli da zimska služba vozi so u civarama, a da policija na uviđaj stiže pješke. Da nije tužno bilo bi smiješno“, rekao je svjedok.

U međuvremenu, saobraćaj se u ovom vogošćanskom naselju počeo odvijati normalno.